1.Uvod

Komisija od leta 2006 sprejema ukrepe za obravnavanje visokih cen gostovanja, ki jih potrošniki plačujejo za uporabo svojih mobilnih telefonov na potovanjih v drugi državi članici EU. Z regulativnimi ukrepi, ki sta jih sozakonodajalca sprejela v letih 2007, 2009 in 2012, so bile uvedene zavezujoče najvišje maloprodajne in veleprodajne cene gostovanja.

Končni cilj teh ukrepov je bil zagotoviti, da bi tržne sile vzpostavile enotni trg za mobilne komunikacijske storitve, na katerem ni razlik med nacionalnimi tarifami in tarifami za gostovanje. V skladu s tem je morala Komisija preveriti, ali so ukrepi dosegli ta cilj. Čeprav so se veleprodajne in maloprodajne cene gostovanja po sprejetju teh ukrepov znižale, se tarife za gostovanje in nacionalne tarife še vedno razlikujejo. Ker pa je odprava razlik med maloprodajnimi nacionalnimi tarifami in tarifami za gostovanje pomemben del učinkovitega in delujočega enotnega trga telekomunikacij, je bilo po mnenju Komisije nujno, da za dosego tega cilja sprejme nadaljnje ukrepe.

Komisija je odpravo pribitkov za gostovanje v strategiji za enotni digitalni trg, v okviru katere je ta odprava pomemben element za vzpostavitev pravih pogojev za uspešna digitalna omrežja in storitve, ponovno potrdila kot splošni cilj politike.

Evropski parlament in Svet sta leta 2015 sprejela Uredbo (EU) 2015/2120, ki je začela veljati 29. novembra 2015 in ki med drugim spreminja Uredbo (EU) št. 531/2012 (v nadaljnjem besedilu: uredba o gostovanju). Z Uredbo (EU) 2015/2120 je bila uvedena odprava maloprodajnih pribitkov za gostovanje v Uniji od 15. junija 2017, da bi se zagotovila poštena uporaba storitev gostovanja, operaterjem pa možnost, da v izjemnih okoliščinah zaprosijo za odstopanje, če ponudnik storitev gostovanja v določenih izjemnih okoliščinah svojih celotnih dejanskih in predvidenih stroškov zagotavljanja reguliranih storitev gostovanja ne more kriti iz svojih celotnih dejanskih in predvidenih prihodkov od zagotavljanja takšnih storitev. Ta nova regulativna ureditev za maloprodajne storitve gostovanja v Uniji se v tem poročilu navaja kot ureditev RLAH („gostovanje kot doma“).

Vendar Uredba (EU) 2015/2120 ni predvidela ukrepov za veleprodajni trg gostovanja, ker je bila potrebna dodatna raziskava tržnih razmer.

Za trajnostno odpravo maloprodajnih pribitkov za gostovanje v vsej EU morajo biti nacionalni veleprodajni trgi gostovanja EU medsebojno konkurenčni in zagotavljati morajo veleprodajne cene gostovanja, ki operaterjem omogočajo trajno ponujanje maloprodajnih storitev gostovanja brez kakršnih koli dodatnih stroškov.

Ker je pravilno delovanje veleprodajnega trga gostovanja predpogoj za uvedbo ureditve RLAH, je bila Komisiji z uredbo o gostovanju dodeljena naloga, naj pregleda veleprodajne trge gostovanja in predloži ustrezne predloge v zvezi s tem, kako bi se omogočila odprava maloprodajnih pribitkov za gostovanje v Uniji od 15. junija 2017.

V tem poročilu so predstavljeni rezultati pregleda veleprodajnih trgov gostovanja, ki ga je izvedla Komisija. V oddelku 2 poročila Komisija analizira delovanje veleprodajnih trgov gostovanja v Uniji v okviru veljavne Uredbe. V oddelku 3 predstavi predloge, kako z ukrepi na veleprodajni ravni omogočiti odpravo maloprodajnih pribitkov za gostovanje v EU od 15. junija 2017.

Da bi pridobila potrebne dokaze za ta pregled, je Komisija:

v sodelovanju z Organom evropskih regulatorjev za elektronske komunikacije (v nadaljnjem besedilu: organ BEREC) jeseni 2015 od operaterjev zbrala celovite podatke;

izvedla zunanjo študijo, s katero je ocenila stroške opravljanja veleprodajnih storitev gostovanja;

organizirala 12-tedensko javno posvetovanje od 26. novembra 2015 do 18. februarja 2016.

Temu poročilu je priložen zakonodajni predlog za spremembo uredbe o gostovanju. Podrobnosti in osnovne utemeljitve tega predloga so navedene v zakonodajnem predlogu in povezani oceni učinka. Podrobna metodologija in rezultati analize delovanja veleprodajnih trgov gostovanja v podporo temu poročilu so navedeni v priloženem delovnem dokumentu služb Komisije.

2.Delovanje veleprodajnih trgov gostovanja v EU

V skladu s členom 19 uredbe o gostovanju je Komisija ocenila:

razvoj na področju konkurence na maloprodajnih trgih gostovanja;

stroške opravljanja veleprodajnih storitev gostovanja v EU;